As Corz de Zaragoza de 1702 estioron as zagueras Corz d'o Reino d'Aragón convocadas mientres a Guerra de Succesión Espanyola y presididas por a reina María Loisa Gabriela de Saboya, consort de Felipe V de Borbón, un d'os dos pretendients a o reino. O feito de que estase a reina consort, y no o rei titular, qui churase os fueros d'Aragón en a Seu de Zaragoza, fació que os aragoneses anyos dimpués considerasen que no teneban obligación d'estar fidels a él.

As Corz heban estau convocadas por Felipe de Borbón dende a ciudat de Barcelona o 13 d'octubre de 1701 con a ideya de celebrar-se o 3 de noviembre d'ixe mesmo anyo. Dimpués d'una nueva convocatoria o 5 d'aviento de 1701 pa celebrar-se as Corz en Monzón o 16 d'aviento, tornó a ninviar-se un atra nueva pa o 18 de marzo de 1702 en Zaragoza. Como o día 24 d'ixe mes a reina encara no yera arribada ta la capital, se prolargoron dica o 26 d'abril, cuan a la fin s'engueroron. Rematoron o 16 de chunio de 1702 en Zaragoza.

Cuestions tractadas
En istas Corz a reina tractaba d'atrayer a os aragoneses a o bando d'o suyo mariu, o duque d'Anchú. A ufierta d'o candidato a la cadiera reyal yera d'entregar a o reino d'Aragón os territorios situaus entre os ríos Noguera Ribagorzana y Cinca, Leida, Tortosa y todas as tierras catalanas situadas a o sud de l'Ebro. Manimenos en rematar a guerra aplicó en 1707 os Decretos de Nueva Planta a Aragón, suprimindo os fueros y as corz de Aragón sin cumplir denguna d'as suyas promesas territorials.
Corz de Zaragoza (1702)